## El telèfon 1·1·2 Comunitat Valenciana gestiona quasi un miler d’avisos més que en les Falles de 2023

*** Quasi el 60 % dels casos ha sigut de caràcter sanitari i prop del 20 %, assumptes relacionats amb la seguretat ciutadana
* La Policia de la Generalitat redacta 68 actes en aplicació de la Llei de seguretat ciutadana i identifica 1.406 persones i 795 vehicles
* El Servici de Bombers Forestals de la Generalitat participa en l’extinció de 82 incendis i en el dispositiu preventiu durant la Cremà**

La Conselleria de Justícia i Interior ha fet balanç del dispositiu d’emergències i seguretat posat en marxa amb motiu de les Falles. Així, segons les dades aportades per l’1·1·2 Comunitat Valenciana, des del 16 de març i fins a les 07.00 hores del 20 de març, s’han atés 40.062 telefonades i s’han gestionat 12.175 incidents, 984 avisos més que en 2023. El 57,86 % dels casos ha sigut de caràcter sanitari i el 18,41 %, relacionats amb la seguretat ciutadana.

La majoria de les telefonades a l’1·1·2 s’han rebut durant el cap de setmana de Falles, els dies 17 i 18 de març, amb 10.161 i 9.986 telefonades, respectivament. Quant als incidents gestionats pel Centre de Coordinació d’Emergències, més de la mitat (7.087) s’han produït a la província de València, seguida d’Alacant (3.834) i de Castelló (1.150). Prop del 60 % van ser de caràcter sanitari i quasi el 20 %, relacionats amb la seguretat ciutadana.

D’altra banda, enguany s’han gestionat 184 avisos en idiomes estrangers. L’anglés torna a ser la llengua majoritària, amb 154 incidents gestionats; seguit del francés, amb 18, i l’alemany amb 12.

L’assistència massiva de públic s’ha notat sobretot el diumenge 17 de març, amb el màxim nombre d’incidents gestionats, 3.061. A la província de València este dia es van gestionar 1.849 incidents, 906 a la d’Alacant, 277 a la de Castelló i 29 dels quals en zones limítrofes entre províncies.

**Reforç preventiu i de seguretat**

El dispositiu preventiu de seguretat ha previst el reforç de la sala d’atenció de telefonades de l’1·1·2 i també de la Policia de la Generalitat, a més de la disposició en preventiu de les unitats de Bombers Forestals, especialment durant la nit de la Cremà.

La Policia de la Generalitat ha redactat 68 actes per infringir la Llei de seguretat ciutadana, 50 per tinença d’armes i drogues i 18 actes per infringir les normes de seguretat viària i de petards. En total, les patrulles han identificat 1.406 persones i 795 vehicles en les seues tasques d’informació, control d’accessos i de seguretat en zones especials d’esdeveniments, mascletades i castells des del passat 1 de març. A més, han inspeccionat 141 establiments i han proposat 34 d’estos per a sanció per no complir la Llei d’espectacles.

El Servici Valencià de Bombers Forestals de la Generalitat ha intervingut des del 15 de març passat, i fins al dia 20, en un total de 82 incendis de vegetació o forestals a la Comunitat Valenciana. A més, ha participat de manera preventiva amb 33 autobombes en diverses cremades de monuments fallers de municipis diferents de la província de València i del nord d’Alacant.

Fecha: 20/03/2024